Hoe lyk Hollywood: ‘The Bachelor’ se skokkende finaal; Disneyland maak toe oor koronavirusMaroela Media bied jou ŉ opsomming van dié week se jongste internasionale vermaaknuus. Peter en Madison (Foto: Instagram) ‘The Bachelor’ se skokkende finaal Na ŉ dramatiese seisoen van Pete Weber as die Bachelor, het dit Dinsdagaand tot ŉ skokkende finaal gekom. Peter se voorloper, Madison, het besluit om haar aan die program te onttrek nadat haar ontmoeting met Peter se familie nie goed afgeloop het nie. Peter het voortgegaan om Hannah Ann, die enigste oorblywende opsie, te vra om te trou en dié twee het in die eerste helfte van die twee aand lange finaal verloof geraak. Peter en Hannah Ann (Foto: Instagram) Peter was wel spyt oor sy besluit en het vir Hanna Ann afgesê, terwyl Madison ook besluit het om Peter nog ŉ kans te gee. Tydens die finale episode het Peter se ma, Barbara, opslae veroorsaak omdat sy haar opinie oor Peter en Madison se verhouding laat hoor het. “Hy gaan moet misluk om te oorwin” en “al sy vriende en familie kan sien dit gaan nie uitwerk nie,” het sy gesê. Peter en Madison het volgehou dat hulle hul verhouding gaan laat probeer werk, maar die paartjie het reeds Vrydag op Instagram aangekondig dat hulle nie meer bymekaar is nie. Meghan en Harry (Foto: Instagram) Meghan en Harry se laaste geleentheid as koninklikes Harry en Meghan het Maandag opgedaag vir die Statebond-erediens in Westminster-abdy vir die einde van hul betrokkenheid as amptelike Britse koninklikes. Dit volg na ŉ rits ander geleenthede wat die begin van die einde vir koninklike paartjie verteenwoordig. Meghan het gestraal in helder rokke wat die modetonge behoorlik aan die praat gehad het. Tydens ŉ musiekfees by die Royal Albert Hall het sy ŉ rooi rok en skoene gedra deur Saafiyah en tydens die Endeavour Fund-geleentheid het sy ŉ blougroen rok deur Victoria Beckham gedra. Harry en Meghan se pligte as Britse koninklikes kom formeel op 31 Maart tot ŉ einde. Disneyland (Foto: Instagram) Disneyland maak toe oor koronavirus Disneyland en California Adventures het besluit om hul pretpark in Anaheim, Kalifornië, te sluit weens die uitbreek van die nuwe koronavirus, oftewel Covid-19. “Terwyl daar nog geen gevalle van Covid-19 in Disneyland Resort aangemeld is nie, het ons na sorgvuldige oorweging besluit dat dit in die beste belange van ons gaste en werknemers is om Disneyland Park en Disney California Adventures vanaf 14 Maart toe te maak,” het ŉ woordvoerder van Disneyland gesê. Dié pretpark het ook gesê dat hulle saam met gaste sal werk om hul besprekings aan te pas en ook bereid is om mense se geld terug te betaal tydens die tyd wat die park toe is.